הוועדה המשותפת לוועדת הכספים ולוועדת החינוך והתרבות, כנסת 16, פרוטוקול מספר 8, 2004-12-21 15:00

אברהם הירשזון: שלום לכולם, אני מתכבד לפתוח את ישיבת הוועדה.

אברהם הירשזון: אנחנו בשלב ההצבעה על הצעת חוק ארוחה יומית לתלמיד, התשס"ה-2004, של חברת הכנסת רוחמה אברהם.

אברהם הירשזון: אתמול קיימנו דיון בהצעת החוק והודענו שהיום תהיה הצבעה.

אברהם הירשזון: שאלנו את מציעת החוק אם היא מוכנה לקבל מספר הצעות לשינוי.

אברהם הירשזון: עו"ד אפיק, אם היו שינויים, אני מבקש שתקראי אותם, כדי שנדע על מה אנחנו מצביעים.

שגית אפיק: סעיף ההחלה בהדרגה נשאר פחות או יותר אותו הדבר, כאשר ההצמדה תהיה לחוק יום חינוך ארוך ולימודי העשרה בימים בהם הלימודים במוסד החינוך מתקיימים עד שעות אחר הצהרים.

שגית אפיק: לשרים יהיה שיקול דעת לקבוע את אוכלוסיית התלמידים הזכאים מתוך הרשימה של בתי הספר בהם יש יום חינוך ארוך.

שגית אפיק: בסעיף 5(ג) שמתייחס לשיעורי ההשתתפות של הרשויות המקומיות הוחלט להיצמד למנגנון שקיים היום.

שגית אפיק: היום קיימת ועדת היגוי בראשות מנכ"ל משרד ראש הממשלה.

שגית אפיק: הוחלט להיצמד למנגנון הזה, כאשר הוועדה תוכל להתייעץ בשר הפנים ותאפשר למנכ"ל השלטון המקומי להשמיע את טיעוניו.

שגית אפיק: הוועדה הזאת תמליץ לראש הממשלה על שיעורי המכסימום שהרשויות המקומיות יצטרכו להשתתף בהם בפרוייקט הזה.

שגית אפיק: ראש הממשלה יביא את זה בצו לאישור ועדת הכספים.

שגית אפיק: חברי הוועדה יהיו החברים שקיימים היום - זה לא מופיע כרגע בנוסח, אבל אנחנו נוסיף את זה: נציג משרד הרווחה, נציג הביטוח הלאומי, נציג משרד האוצר ונציג משרד החינוך.

שגית אפיק: בראש הוועדה יעמוד המנהל הכללי של משרד ראש הממשלה.

שגית אפיק: בסעיף 5(ה), ההתייחסות למוסד לא רשמי, ירדה.

אורן מגנזי: חלק מהעניין שקרן רש"י משתתפת כל כך מסיבית בפרוייקט הזה, זה משום שהיא חלק מוועדת ההיגוי.

אורן מגנזי: אני מבקש שיימצא הפתרון הניסוחי בכל זאת להכניס אותם כחלק מהתהליך.

אברהם הירשזון: אנחנו נסמיך את היועצת המשפטית להגיע לפתרון.

יחיאל חזן: ראשי המועצות ביקשו אתמול להגביל את הנושא.

רוחמה אברהם-בלילא: זה נמצא בסעיף 5(ג), שמדבר על מצבן הכלכלי ושהרשויות יקבעו את סף המינימום.

שגית אפיק: ייקבע רף מקסימום להשתתפותן של הרשויות המקומיות.

שגית אפיק: שיעור המקסימום ייקבע על-ידי אותה ועדה בראשות מנכ"ל משרד ראש הממשלה, כאשר הקביעה תיעשה בהתאם למצבן הכלכלי והחברתי של אותן רשויות.

אברהם הירשזון: זו ההצעה ואם אדוני רוצה להגיש הסתייגות, הוא יכול לעשות זאת.

משה גפני: אני חושב שיש טעות בניסוח.

משה גפני: חברת הכנסת רוחמה אברהם, מציעת החוק, אמרה שהיא צמודה להחלטת הממשלה, אבל סעיף 4 מנוסח לא נכון מבחינת החלטת הממשלה.

משה גפני: החלטת הממשלה קובעת שמפעל ההזנה יונהג במוסדות חינוך ביישובים וכו'.

משה גפני: בהצעה הנוכחית כתוב: מתוך בתי הספר היסודיים ומוסדות חינוך בישובים וכו'.

משה גפני: מה זה "מתוך"?

משה גפני: החלטת הממשלה אומרת שמפעל ההזנה יונהג במוסדות חינוך ביישובים ולא מתוך.

משה גפני: זה הבדל עצום.

שגית אפיק: נשמיט את המילים "מתוך בתי הספר היסודיים".

חיים אורון: על-פי ההגדרה פה, בתל-אביב למשל אי אפשר יהיה לתת ארוחה, אלא לכל תושבי תל-אביב.

חיים אורון: לצורך הדוגמה אני רוצה שבתל-אביב ייתנו לתושבי שכונת התקוה ונווה צדק.

משה גפני: אתה טועה, משום שההחלטה מדברת על הזנה במקומות שבהם חל יום לימודים ארוך.

משה גפני: אם בכל בתי הספר בתל-אביב יש יום לימודים ארוך, צריך לתת ארוחות לכל בתי הספר בתל-אביב.

חיים אורון: אם אתה כותב שזה ביישובים, זה חל על כל היישוב.

חיים אורון: אני מציע להחליט שזה יהיה ביישוב מעל גודל מסוים.

משה גפני: מה בישוב ששם יש צו על כל היישוב?

חיים אורון: מה שאני מציע לא סותר את מה שאתה אומר.

חיים אורון: מה שאני מציע נותן אפשרות שביישוב גדול, בבאר שבע למשל, יתנו בשכונה ד' ובשכונת רמות לא.

חיים אורון: זה הגיוני ואני בעד זה.

משה גפני: בשתי השכונות חל צו יום לימודים ארוך?

אברהם הירשזון: בתל-אביב למשל, יש שכונות מסוימות שבהן רוצים לתת את מפעל ההזנה ובשכונות, כמו צפון תל-אביב למשל, לא רוצים לתת.

משה גפני: בשכונה כמו צפון תל-אביב לא חל הצו.

אברהם הירשזון: מי בעד ההצעה, בכפוף לשינויים בנוסח על-ידי היועצת המשפטית של הוועדה?

אברהם הירשזון: בעד – הרוב נגד – 1 נמנעים – אין

אברהם הירשזון: אני מודה לחברת הכנסת רוחמה אברהם על היוזמה.

משה גפני: הודעתי אתמול שהיות שאמרתי על אורן מגנזי שהוא אנטישמי, אני רוצה לחזור בי.

רוחמה אברהם-בלילא: אני רוצה להודות ליושב-ראש הוועדה, למנהל הוועדה, היועצת המשפטית וחברי הכנסת שלקחו חלק בעבודת ההכנה של הצעת החוק.

רוחמה אברהם-בלילא: אני גם רוצה להודות לנציגי הממשלה השונים – לאורן מגנזי ממשרד ראש הממשלה, למנכ"ל משרד ראש הממשלה ולראש הממשלה שראו חשיבות רבה מאוד בקיום מפעל ההזנה במדינת ישראל, במיוחד לאור המצב הכלכלי הקשה אליו נקלענו.

רוחמה אברהם-בלילא: אני מקווה שהצעת החוק תעבור ברוב קולות במליאת הכנסת.

דורית מורג: לגבי השינוי בסעיף 4 - אם מדובר ביותר תקציב, צריך לתקצב את זה.

דורית מורג: שרת החינוך קבעה ורוצה שהתקציב כולו יבוא מהאוצר.

דורית מורג: אם מדברים עכשיו על שינוי שגורר יותר תקציב בעקבותיו, צריך לחזור לוועדת שרים.

שגית אפיק: את מבקשת שייכתב: מתוך מוסדות חינוך ביישובים ובשכונות?

דורית מורג: רק אלה שהצו של יום לימודים ארוך חל עליהם.

רוחמה אברהם-בלילא: כך כתוב.

שגית אפיק: הניסוח יהיה כך: במוסדות חינוך ביישובים ובשכונות שבהם חל יום לימודים ארוך.

משולם נהרי: אין לעשות שינויים לאחר ההצבעה.

חיים אורון: כל מה שהשגתם פה לא שווה, כי לא יהיה כסף.

משה גפני: אנחנו לא משנים את מהות החוק.

שגית אפיק: הנוסח יהיה כך: השר, בהסכמת שר האוצר, יקבע את אוכלוסיית התלמידים הזכאית לארוחה יומית על פי חוק זה במוסדות חינוך ביישובים ובשכונות בהם חל יום חינוך ארוך לפי חוק יום חינוך ארוך ולימודי העשרה, וכו'.

אברהם הירשזון: אני מודה לכולם, הישיבה נעולה.

אברהם הירשזון: - - - - - - -